CELEX: 32010R0848
Language: sl
Date: 2010-09-27 00:00:00
Title: Uredba Komisije (EU) št. 848/2010 z dne 27. septembra 2010 o odstopanju od člena 63(2)(a) Uredbe Sveta (ES) št. 1234/2007 za tržno leto 2010/2011 glede datumov za sporočanje prenosa presežnega sladkorja

28.9.2010   
            
            
               SL
            
            
               Uradni list Evropske unije
            
            
               L 253/1
            
         UREDBA KOMISIJE (EU) št. 848/2010
   z dne 27. septembra 2010
   o odstopanju od člena 63(2)(a) Uredbe Sveta (ES) št. 1234/2007 za tržno leto 2010/2011 glede datumov za sporočanje prenosa presežnega sladkorja
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1) ter zlasti člena 85(c) v povezavi s členom 4 Uredbe,
   ob upoštevanju naslednjega:
   
               (1)
            
            
               V skladu s točko (a) člena 63(2) Uredbe (ES) št. 1234/2007 mora vsako podjetje, ki se je odločilo za prenos celotne proizvodnje ali dela proizvodnje, ki presega njegovo kvoto sladkorja, zadevno državo članico obvestiti o svoji odločitvi pred datumom, ki ga določi navedena država članica v skladu z roki iz navedenega člena.
            
         
               (2)
            
            
               Za olajšanje oskrbe z izvenkvotnim sladkorjem na trgu Unije, da se podjetjem omogoči odziv na nepredvidene spremembe v povpraševanju v zadnjih mesecih tržnega leta 2010/2011, je treba državam članicam dati možnost, da določijo poznejše datume, do katerih morajo podjetja sporočiti količino presežnega sladkorja, ki jo želijo prenesti.
            
         
               (3)
            
            
               Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   Z odstopanjem od člena 63(2)(a) Uredbe (ES) št. 1234/2007 za tržno leto 2010/2011 podjetja, ki so se odločila za prenos količin sladkorja v skladu s členom 63(1) navedene uredbe, o tem obvestijo zadevno državo članico pred datumom, ki ga določi zadevna država članica, in sicer med 1. februarjem in 15. avgustom 2011.
   Člen 2
   Ta uredba začne veljati sedmi dan po objavi v Uradnem listu Evropske unije.
   Uporablja se od 1. oktobra 2010 do 30. septembra 2011.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 27. septembra 2010
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 299, 16.11.2007, str. 1.